Publication: Magyar Közlöny
Issue: MK-2000-88 (Year: 2000, Number: 88)
Era: 1990-2004
Section: teljes munkaidőben foglalkoztatott orvosra lenne szükség. A 2/1994. (I. 30.) NM rendelet 42. § (2) bekezdésének
Paragraph Index: 1111

e) pontja szerint a bentlakásos intézményben biztosítani kell az egészségügyi gondozás céljára (például orvosi szoba, betegszoba) szolgáló helyiségeket. Egy minden igényt kielégítő orvosi szoba léte vagy nem léte nem a szoba elnevezésének kérdése. Az országgyűlési biztos álláspontja szerint a hivatkozott jogszabály által megkövetelt általános orvosi jelenlét, az intézet által biztosított — a nőgyógyászati és a fogorvosi rendelőn kívüli — egyetlen vegyes használatú helyiségben — amely egyben a vizsgáló, az orvosi szoba az ügyeleti szoba és a nővérszoba is — nem megoldható. Mindezekre hivatkozva, a megfelelő orvosi szoba kialakítását hiányoló megállapítást megalapozottnak tartjuk, és a szakmai minimumszabályoknak megfelelő orvosi szoba kialakításának és rendeltetésszerű használata biztosításának érdekében tett ajánlást változatlanul fenntartotta. A fenntartó az országgyűlési biztos által tett kezdeményezést elfogadta. Az intézetben felülvizsgálták a „vegyes használatú orvosi szoba” funkcióját. Az orvosi szoba a továbbiakban kizárólag az orvoslás célját szolgálja, ápoló csak akkor tartózkodhat az orvosi szobában, ha azt az orvos kéri, vagy ha beteget kezel. Felkérte, hogy intézkedjen az intézeti gyógyszerrendelés gyakorlatának ellenőrizhetőségéről, áttekinthetőségéről és a gyógyszerellátás dokumentáltságának megteremtéséről. Az intézet igazgatója nem értett egyet a jelentés megállapításaival, és visszautasította azt, hogy az otthon által kimunkált rendszer áttekinthetetlen. Álláspontja szerint az intézetben a kórházakban alkalmazott gyakorlatot követik. A kapott választ nem fogadtuk el. A vizsgálat tapasztalata szerint az intézetben rendszeresen rendelő orvosok mindegyike egy sorszámozott füzetet vezet. Ebbe a füzetbe írja fel az orvos, hogy milyen kezelést rendel a betegnek, a gondozottnak milyen gyógyszerre, injekcióra van szüksége. A rendelést aláírásával igazolja. Az orvos által szükségesnek tartott gyógyszerrendelés alapján a gondozottak által állandóan szedett gyógyszereket a nővérek ún. gyógyszerelőlapra vezetik át. A gyógyszerelőlap alapján történik a gyógyszerek kidobozolása. Tekintettel arra, hogy a gyógyszerelőlap nem dátumozott, nem állapítható meg, hogy az adott beteg mennyi ideig szedi az adott gyógyszert. Amennyiben az orvos a gyógyszert csak átmeneti időre — három nap, öt nap, egy hét — rendeli alkalmazni, akkor azt dátumozott „betétlapra” írják fel. Ezen a lapon azonban csak az adagolás kezdő dátumát tüntetik fel, annak utolsó napját nem. Ez utóbbit — a kapott tájékoztatás szerint — az orvos szóban közli a nővérrel. Ezenkívül a nővérszoba szekrényének ajtajára és oldalára helyezik el az azon gondozottakról készített listát, akik cukorbetegségük kezelésére inzulint kapnak, vagy ismert gyógyszerallergiájuk van. Ez a helyzet a napi szükséges orvosi jelenlét hiányával együttesen okozhatja a gyógyszerelés követhetetlenségét, az esetlegesen indokolatlanul hosszú ideig tartó gyógyszerelést, sőt a csere lehetősége sem zárható ki. Mindezek alapján a gyógyszerelés-vizsgálat tapasztalta ellenőrizhetetlenségére, áttekinthetetlenségére és nem megfelelő dokumentáltságára vonatkozó megállapítást megalapozottnak tartotta, a helyzet megnyugtató rendezésére vonatkozó ajánlást változatlan tartalommal tartotta fenn. A fenntartó az országgyűlési biztos kezdeményezését elfogadta. Az országgyűlési biztos felkérte, hogy gondoskodjon az intézet gondozottjainak szükséges gyógyszerek térítésmentes biztosításáról. Az igazgató szerint „felsőbb szervek” állásfoglalása szerint a beszerzés fogalmát nem lehet kiterjesztően értelmezni. A beszerzés véleménye szerint egyértelműen az intézmény feladata, de bizonyos esetekben — ha ehhez az anyagi eszközök rendelkezésre állnak — a gyógyszer ellenértékének térítése az intézetlakó költségére történik. A kapott választ az országgyűlési biztos nem fogadta el. A szociális igazgatásról és szociális ellátásokról szóló 1993. évi III. törvény 67. § (1) bekezdése szerint az önmaguk ellátására nem vagy csak folyamatos segítséggel képes személyek napi legalább háromszori étkeztetéséről, ruházattal, illetve textíliával való ellátásáról, mentális gondozásáról, valamint

Source: https://magyarkozlony.hu/hivatalos-lapok/63892c428cf7f1b210cc6c71652ac2f56b85705e/dokumentumok/98a4f1bd82a98352d2f45a14582d24042e49826a/letoltes